FI Euroopan unionin virallinen lehti L 106/14

NEUVOSTON PÄÄTÖS,

tehty 17 päivänä maaliskuuta 2008,

Euroopan yhteisön ja Ukrainan välisen vientitulleja koskevan sopimuksen tekemisestä kirjeenvaihtona

(2008/306/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan 1 kohdan yhdessä 300 artiklan 2 kohdan ensimmäisen alakohdan kanssa,

ottaa huomioon komission ehdotuksen,

sekä katsoo seuraavaa:

(1) Euroopan yhteisöt ja niiden jäsenvaltiot sekä Ukraina allekirjoittivat Luxemburgissa 14 päivänä kesäkuuta 1994 kumppanuus- ja yhteistyösopimuksen, joka tuli voimaan 1 päivänä maaliskuuta 1998.

(2) Yhteisöt ja niiden jäsenvaltiot sekä Ukraina ovat sitoutuneet taloudellisen yhdentymisen vahvistamiseen, joka on niiden kumppanuuden keskeinen perusta.

(3) EU:n ja Ukrainan välisestä uudesta laajennetusta sopimuksesta, jolla kumppanuus- ja yhteistyösopimus on tarkoitus korvata, on käyty neuvotteluja maaliskuusta 2007 alkaen.

(4) Laajennetun sopimuksen keskeisenä teemana on laaja-alaisen ja pitkälle kehitetyn vapaakauppa-alueen luominen sen jälkeen kun Ukraina on liittynyt WTO:hon.

(5) Ukrainan WTO:hon liittymisneuvottelujen yhteydessä komissio on yhteisön puolesta neuvotellut yhteisölle erityisen tärkeistä sitoumuksista, jotka velvoittavat Ukrainaa markkinoiden kattavaan avaamiseen ja jotka esitetään Ukrainan ja komission neuvottelijoiden 17 päivänä maaliskuuta 2003 hyväksymässä muistiossa.

(6) Kyseiset sitoumukset sisällytetään Ukrainan liittymisestä WTO:hon tehtyyn pöytäkirjaan.

(7) Ukrainan WTO:hon liittymisprosessin yhteydessä komissio on yhteisön puolesta neuvotellut kirjeenvaihtona Euroopan yhteisön ja Ukrainan välisen sopimuksen, jonka mukaan Ukraina sitoutuu poistamaan kaikki tavaroiden kaupan vientitullit EU–Ukraina-vapaakauppasopimuksen tullessa voimaan.

(8) Ehdotettu sopimus olisi hyväksyttävä yhteisön puolesta,

ON PÄÄTTÄNYT SEURAAVAA:

1 artikla

Hyväksytään yhteisön puolesta kirjeenvaihtona tehty Euroopan yhteisön ja Ukrainan välinen sopimus vientitulleista.

Kirjeenvaihtona tehdyn sopimuksen teksti on liitetty tähän päätökseen.

2 artikla

Neuvoston puheenjohtaja oikeutetaan nimeämään yksi tai useampi henkilö, jolla on valtuudet allekirjoittaa sopimus yhteisöä sitovasti (1).

3 artikla

Tämä päätös julkaistaan Euroopan unionin virallisessa lehdessä.

Tehty Brysselissä 17 päivänä maaliskuuta 2008. Neuvoston puolesta Puheenjohtaja I. JARC

(1) Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.

FI Euroopan unionin virallinen lehti L 106/15

KÄÄNNÖS

Kirjeenvaihtona tehty

SOPIMUS

Euroopan yhteisön ja Ukrainan välillä vientitulleista

Kiovassa 11 päivänä joulukuuta 2007

Arvoisa Herra,

Euroopan yhteisöjen ja niiden jäsenvaltioiden sekä Ukrainan välillä 14 päivänä kesäkuuta 1994 tehdyn kumppanuus- ja yhteistyösopimuksen puitteissa ja Ukrainan Maailman kauppajärjestöön liittymistä koskevien neuvottelujen mukaisesti tämän kirjeen tarkoituksena on vahvistaa, että tullit, joita Ukraina soveltaa Euroopan yhteisöön vietäviin Ukrainasta peräisin oleviin tavaroihin, poistetaan, kun EU–Ukraina-vapaakauppasopimus, joka on määrä neuvotella uuden laajennetun sopimuksen puitteissa sen jälkeen kun Ukrainan WTO:hon liittymisprosessi on saatu päätökseen, tulee voimaan.

Ehdotan, että tämä kirje ja Teidän vastauksenne siihen muodostavat välillämme virallisen sopimuksen.

Tämä sopimus tulee voimaan siitä päivästä alkaen, jona Euroopan yhteisö saa Ukrainalta kirjallisen ilmoituksen siitä, että Ukraina on saanut tarvittavat sisäiset menettelyt päätökseen.

Vahvistan, että tämä kirje ja Teidän vastauksenne siihen muodostavat välillämme virallisen sopimuksen.

Vastaanottakaa, Arvoisa Herra, korkeimman kunnioitukseni vakuutus.

Ukrainan puolesta M. AZAROV

Brysselissä 1 päivänä huhtikuuta 2008

Arvoisa Herra,

Kiitän ja vahvistan vastaanottaneeni seuraavan Ukrainan hallituksen 11 päivänä joulukuuta 2007 päivätyn kirjeen:

”Euroopan yhteisöjen ja niiden jäsenvaltioiden sekä Ukrainan välillä 14 päivänä kesäkuuta 1994 tehdyn kumppanuus- ja yhteistyösopimuksen puitteissa ja Ukrainan Maailman kauppajärjestöön liittymistä koskevien neuvottelujen mukaisesti tämän kirjeen tarkoituksena on vahvistaa, että tullit, joita Ukraina soveltaa Euroopan yhteisöön vietäviin Ukrainasta peräisin oleviin tavaroihin, poistetaan, kun EU–Ukraina-vapaakauppasopimus, joka on määrä neuvotella uuden laajennetun sopimuksen puitteissa sen jälkeen kun Ukrainan WTO:hon liittymisprosessi on saatu päätökseen, tulee voimaan. Ehdotan, että tämä kirje ja Teidän vastauksenne siihen muodostavat välillämme virallisen sopimuksen. Tämä sopimus tulee voimaan siitä päivästä alkaen, jona Euroopan yhteisö saa Ukrainalta kirjallisen ilmoituksen siitä, että Ukraina on saanut tarvittavat sisäiset menettelyt päätökseen. Vahvistan, että tämä kirje ja Teidän vastauksenne siihen muodostavat välillämme virallisen sopimuksen.”

Vahvistan, että edellä siteerattu kirje ja minun vastaukseni siihen muodostavat välillämme virallisen sopimuksen.

Vastaanottakaa, Arvoisa Herra, korkeimman kunnioitukseni vakuutus.